
Játéktevékenységek és játékeszközök az 1940-es évektől napjainkig

Egy történeti kitekintést adok arról, hogy a II. világháborútól kezdődően Magyarország milyen helyzetben volt, majd a kommunizmus évei hogyan hatottak az ország társadalmára. Ezt követte a rendszerváltás utáni időszak, amikor Magyarország gyökeres átalakuláson ment keresztül.
A következő fejezetben a játék pedagógiatörténeti vonatkozásairól írok, ami szervesen kapcsolódik az előző történelmi ismertetőhöz. A gyermekek játékaira természetesen hatással voltak a különböző politikai eszmék, hiszen a gyermekszobák, továbbá a játékkereskedelem is a politika áldozataivá váltak a 20. század második felének a rendszerváltásig tartó időszakáig. Mivel minden korban mást gondoltak a játékról és annak hatásairól, kutatásomban fontosnak tartottam ismertetni, hogy a különböző történelmi korokban hogyan vélekedtek a játékról. Ehhez hozzákapcsoltam azt is, hogy mi is maga a játék, mi a fogalma, sajátosságai, fajtái. A játéknak a fejlesztő hatásainak bemutatására is szántam egy alfejezetet, továbbá írtam a játékvásárlás témaköréről is. Mivel a mai világban a játékvásárlás sokszor kihívást jelent a szülők számára, így dolgozatomban arra is kitérek, hogy a jelenkori szülőknek milyen nehézségekkel, elvárásokkal kell szembenézniük ennek során.
A kor előre haladtával vannak olyan játékok, amelyek „örökzöldnek” tekinthetők. Ezen játékoknak a története régmúltra tekint vissza, de ennek ellenére is nagy népszerűségnek örvendnek. Ezek közül párat ismertettem rövid történetükkel együtt.
Az 5. számú fejezetben mutatom be a primer kutatásomat. A fejezet elején ismertetem a kutatás célkitűzéseit, a módszereket és a mintát. A kutatásom eredményeinek ismertetésénél pedig arra világítok rá, hogy az elmúlt hét évtizedben, a különböző gyermeki életszakaszokban mivel töltötték szabadidejüket a gyermekek, mi volt a kedvenc játékuk, játéktevékenységük. Arra is kerestem a választ, hogy mit gondolnak, melyek azok a játékok, amelyek mindig népszerűek tudnak lenni, illetve érdekelt az is, hogy gyermekkorukból őriznek-e játékot, amit a mai napig nagy becsben tartanak. Kutatást elindító kérdéseimre a válaszokat a dokumentumelemzés és kérdőív módszerével kaptam meg. Tekintettel arra, hogy Vas megyében élek, ezért a Vas Népe című napilap cikkeit is megvizsgáltam az 1940-es évektől, hogy a játékok a régi időkben milyen vonatkozásban szerepeltek ebben az újságban.
Dolgozatomat a kutatásaim eredményeinek ismertetése után az összegző gondolataimmal zárom.



